7.2.2023
MT
Il-Ġurnal Uffiċjali tal-Unjoni Ewropea
C 47/133 L-Erbgħa 6 ta’ Lulju 2022
M. billi l-multilateraliżmu jeħtieġ rivitalizzazzjoni rapida sabiex tiġi indirizzata din il-kriżi multidimensjonali u ta' ħafna aspetti; billi t-theddid għall-paċi u s-sigurtà, għal-libertajiet fundamentali u d-demokrazija, it-tibdil fil-klima, it-telf tal-bijodiversità, id-degradazzjoni ambjentali, il-ġestjoni tar-riskju ta' diżastri, l-isfidi globali tas-saħħa pubblika, iż-żieda fil-protezzjoniżmu, id-diżinformazzjoni, l-indħil barrani, l-ugwaljanza bejn il-ġeneri, l-iżvilupp sostenibbli u l-appro­ fondiment tal-faqar u tal-inugwaljanzi fil-livell globali huma wħud mill-isfidi urġenti li d-dinja qed tiffaċċja bħalissa; billi huwa biss permezz ta' ordni multilaterali rinforzat u ta' tmexxija politika li l-komunità internazzjonali tkun tista' ssib tweġibiet dejjiema u sostenibbli għal dawn l-isfidi u oħrajn fil-futur;
N. billi sabiex terġa' tagħti l-ħajja u tiddefendi l-multilateraliżmu, l-UE jeħtiġilha tgħin biex l-istituzzjonijiet multilaterali u l-organizzazzjonijiet internazzjonali jinżammu ħajjin u jiffunzjonaw, filwaqt li tfittex kooperazzjoni aktar profonda ma' sħab tal-istess fehma sabiex tiġġieled għall-valuri u l-interessi tagħha; billi dawn il-koalizzjonijiet se jinbidlu abbażi tal-kwistjonijiet u ma għandhomx jikkompromettu l-istituzzjonijiet eżistenti; billi l-UE għandha tistinka biex tibni koalizzjonijiet miftuħa aktar milli klabbs esklużivi; billi jeħtieġ li l-UE ssib modi ġodda biex tinvolvi ruħha ma' pajjiżi min-Nofsinhar Globali u li dan tagħmlu fl-istess livell magħhom, bħala sħab ugwali;
O. billi t-tibdil fil-klima u l-pandemija tal-COVID-19 urew l-importanza globali u l-preminenza politika tal-beni pubbliċi globali, bħal, fost l-oħrajn, l-aċċess għas-saħħa, l-arja nadifa u l-ilma nadif, l-ikel u riżorsi oħra, l-edukazzjoni, it-teknoloġija u ċ-ċiberspazju b'mod inklużiv, sigur u affidabbli; billi l-pandemija tal-COVID-19 fakkritna f'fatt ovvju: quddiem pandemija, il-katina tas-sikurezza tas-saħħa tagħna hija b'saħħitha biss daqs l-aktar sistema tas-saħħa dgħajfa; billi l-COVID-19 tkun fejn tkun hija theddida għan-nies u għall-ekonomiji kullimkien; billi l-aċċess għall-beni pubbliċi globali u r-risponsi ta' politika li jfittxu li jistandardizzaw u jespandu tali aċċess fil-pajjiżi u l-komunitajiet kollha jirrikjedu kooperazzjoni globali dwar l-objettivi, l-istandards komuni minimi u l-appoġġ attiv għall-pajjiżi u l-komunitajiet l-aktar vulnerabbli; billi dan jirrikjedi aġenda multilaterali effettiva ffukata fuq il-beni pubbliċi globali u strutturi ta' governanza li jirrinforzaw l-aċċess għal tali beni; billi d-djalogu politiku effettiv dwar l-aċċess għall-beni pubbliċi globali, kif ukoll il-kooperazzjoni u t-twettiq f'dan ir-rigward ma jistgħux u ma jridux jiġu diżakkoppjati taħt l-ebda ċirkostanza minn mal-promozzjoni u l-protezzjoni tad-drittijiet fundamentali u d-dinjità, kif ukoll it-tisħiħ tal-pożizzjoni tal-persuni kollha, b'mod partikolari dawk l-aktar vulnerabbli; billi l-pandemija tal-COVID-19 uriet l-importanza tal-ħidma tad-WHO u l-kapaċità tad-WHO li timmaniġġja r-rispons għall-pandemija b'mod rapidu u effettiv, filwaqt li poġġiet ukoll fid-dieher tħassib bħal pereżempju tentattivi ta' ndħil u manipulazzjoni tal-azzjonijiet tagħha għal dan il-għan;
P. billi t-terroriżmu jibqa' wieħed mill-aktar theddidiet serji għall-paċi u s-sigurtà internazzjonali;
Q. billi l-assertività dejjem akbar tar-reġimi awtoritarji u totalitarji u tal-gvernijiet illiberali f'fora multilaterali u organizzazzjonijiet internazzjonali, inkluż permezz ta' tentattivi biex in-normi internazzjonali jiddgħajfu u jinkitbu mill-ġdid, u l-involviment b'saħħtu tagħhom fil-proċessi ta' ġestjoni u ta' teħid ta' deċiżjonijiet ta' organizzazzjonijiet internazzjonali u fora multilaterali rilevanti, jistgħu jwasslu għal risponsi ta' politika asimmetriċi, anqas effettivi u preġudikati, jeliminaw il-kundizzjonijiet ekwivalenti għall-membri kollha tal-komunità internazzjonali, u jwasslu wkoll għal impenn ħafna aktar dgħajjef mill-komunità internazzjonali għad-difiża u l-avvanz tal-valuri universali u tad-drittijiet universali; billi aġendi individwali, azzjonijiet unilaterali u nuqqas ta' impenn u appoġġ għal soluzzjonijiet multilaterali jistgħu jkomplu jikkompromettu l-multilateraliżmu bħala prinċipju organizzattiv essenzjali biex jiġu indirizzati l-isfidi transnazzjonali; billi, f'dan il-kuntest, huwa essenzjali li jiġi affermat mill-ġdid il-valur tal-governanza bbażata fuq ir-regoli, il-kooperazzjoni internazzjonali, l-impenn għad-drittijiet fundamentali u kundizzjonijiet ekwivalenti reali għall-membri kollha tal-komunità internazzjonali; billi l-organizzazzjonijiet internazzjonali rilevanti u l-fora multilaterali se jkunu kruċjali biex jintlaħqu dawn l-objettivi; billi dawn l-objettivi mhux biss se jippermettu impatt politiku pożittiv aktar effettiv fuq l-isfidi globali, iżda se jrażżnu u jipprevjenu wkoll ir-riskju ta' kunflitt;